DEN EUROPÆISKE CENTRALBANKS UDTALELSE

af 13. januar 2022

om et forslag om ændring af forordning (EU) nr. 575/2013 om tilsynsmæssige krav til kreditinstitutter og investeringsselskaber med hensyn til afvikling

(CON/2022/3)

(2022/C 122/10)

Indledning og retsgrundlag

Den Europæiske Centralbank modtog den 29. November 2021 anmodninger fra Rådet for Den Europæiske Union og Europa-Parlamentet om en udtalelse om et forslag til Europa-Parlamentets og Rådets forordning om ændring af forordning (EU) nr. 575/2013 og direktiv 2014/59/EU for så vidt angår den tilsynsmæssige behandling af globale systemisk vigtige institutkoncerner med en multiple point of entry-afviklingsstrategi og en metode til indirekte tegning af instrumenter, der er nedskrivningsrelevante med henblik på at opfylde minimumskravet til kapitalgrundlag og nedskrivningsrelevante passiver (1) (herefter »forordningsforslaget«).

ECB’s kompetence til at afgive udtalelse fremgår af artikel 127, stk. 4, og 282, stk. 5, i traktaten om Den Europæiske Unions funktionsmåde, da forordningsforslaget indeholder bestemmelser, der påvirker ECB’s opgaver i forbindelse med tilsynet med kreditinstitutter i henhold til traktatens artikel 127, stk. 6, og Det Europæiske System af Centralbankers (ESCB) bidrag til den smidige gennemførelse af politikker vedrørende det finansielle systems stabilitet, som omhandlet i traktatens artikel 127, stk. 5. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB’s Styrelsesråd.

Generelle bemærkninger

ECB anerkender, at forordningsforslaget består af tekniske justeringer med henblik på at operationalisere materielle lovgivningsmæssige afgørelser, der er gennemført ved de seneste ændringer af Europa-Parlamentets og Rådets direktiv 2014/59/EU (2) (herefter »BRRD«), og som blev vurderet i ECB’s udtalelse om revision af EU’s ramme for krisestyring (3).

ECB støtter forordningsforslaget, som sikrer bedre overensstemmelse mellem bestemmelserne i Europa-Parlamentets og Rådets forordning (EU) nr. 575/2013 (4) (herefter »kapitalkravsforordningen« eller »CRR«) og bestemmelserne i BRRD efter ikrafttrædelsen af den reviderede ramme for den samlede tabsabsorberingskapacitet (TLAC) og minimumskravet til kapitalgrundlag og nedskrivningsrelevante passiver. ECB støtter endvidere forordningsforslaget for så vidt som det sikrer en bedre tilpasning af den reguleringsmæssige behandling af globale systemisk vigtige institutters (G-SII’er) til en MPE-strategi, herunder koncerner med datterselskaber registreret i tredjelande, med den behandling, der er beskrevet i TLAC-standarden.

Fremover opfordrer ECB EU’s lovgivende organer til at overvåge og vurdere gennemførelsen af disse ændringer af CRR i lyset af ovennævnte mål, mere præcist for at vurdere samspillet mellem BRRD og CRR og for at undgå, at globale systemisk vigtige banker og G-SII’er foretager regelarbitrage mellem SPE- og MPE-afviklingsstrategier baseret på minimumskravet til kapitalgrundlag og nedskrivningsrelevante passiver eller målniveauet for TLAC.

Der foreslås nogle mindre tekniske tilpasninger med henblik på at præcisere fortolkningen af retsakten eller sikre konsekvens i den terminologi, der anvendes i forordningen. Med henblik herpå vedlægges som bilag et ændringsforslag med en begrundelse i et separat teknisk arbejdsdokument. Det tekniske arbejdsdokument er tilgængeligt på engelsk på EUR-Lex.

Udfærdiget i Frankfurt am Main, den 13. januar 2022. Christine LAGARDE Formand for ECB

(1) COM(2021) 665 final.

(2) Europa-Parlamentets og Rådets direktiv 2014/59/EU af 15. maj 2014 om et regelsæt for genopretning og afvikling af kreditinstitutter og om ændring af Rådets direktiv 82/891/EØF og Europa-Parlamentets og Rådets direktiv 2001/24/EF, 2002/47/EF, 2004/25/EF, 2005/56/EF, 2007/36/EF, 2011/35/EU, 2012/30/EU og 2013/36/EU samt forordning (EU) nr. 1093/2010 og (EU) nr. 648/2012 (EUT L 173 af 12.6.2014, s. 190).

(3) Den Europæiske Centralbanks udtalelse af 8. november 2017 om revision af EU’s ramme for krisestyring (CON/2017/47) (EUT C 314 af 31.1.2018, s. 17).

(4) Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).